ভারত-পাক ম্যাচ বাতিল নিয়ে বিরাট সিদ্ধান্ত সুপ্রিম কোর্টের

ওয়েব ডেস্ক: আসন্ন এশিয়া কাপে (Asia Cup 2025) ভারত বনাম পাকিস্তান ম্যাচ (India Vs Pakistan Match) বাতিলের দাবিতে দায়ের হওয়া আবেদন দ্রুত শুনানির আর্জি খারিজ করল সুপ্রিম কোর্ট (Supreme Court)। শুক্রবার শুনানি হবে কী না জানতে চাইলে ডিভিশন বেঞ্চের বিচারপতি জে কে মাহেশ্বরী ও বিচারপতি বিজয় বিষ্ণোই সরাসরি বলেন, “এত তাড়াহুড়ো কিসের? এটা নেহাতই একটা ম্যাচ। হতে দিন, খেলা চলুক। প্রতিদিনই খেলা হচ্ছে। একটা বল!”

আবেদনকারীরা চারজন আইন শিক্ষার্থী। তাঁরা যুক্তি দেন, যে দেশ সন্ত্রাসবাদীদের আশ্রয়দাতা ও পৃষ্ঠপোষক, যে দেশের সঙ্গে লড়াইয়ে ভারতীয় জওয়ানদের প্রাণ গিয়েছে, সেই দেশের সঙ্গে খেলা হলে বিপরীতধর্মী বার্তা যায়। তাঁদের মতে, মনোরঞ্জনের আগে দেশের সম্মান ও নাগরিকদের নিরাপত্তাকে অগ্রাধিকার দেওয়া উচিত এবং ক্রিকেট কখনো জাতীয় স্বার্থের ঊর্ধ্বে হতে পারে না।

আরও পড়ুন: ভোটের আগেই রক্তাক্ত বিহার, গুলিতে ঝাঁঝরা আরজেডি নেতা

আবেদনকারীরা আরও দাবি করেন, ক্রিকেট নিয়ন্ত্রণ সংস্থাকে দেশের যুব কল্যাণ ও ক্রীড়া মন্ত্রকের আওতায় আনতে হবে, যাতে ২০২৫ সালের ন্যাশনাল স্পোর্টস গভর্ন্যান্স আইনের অধীনে তা পরিচালিত হতে পারে।

তবে সুপ্রিম কোর্ট এই আবেদনের তাৎক্ষণিক শুনানি নাকচ করে বলে, রবিবারই ম্যাচ হওয়ার কথা। এর আগে শুনানি হলে তা অর্থহীন হবে। আদালতের মন্তব্য, “এই রবিবারে খেলা? তো আমরা কি করতে পারি? হতে দিন।” এই রায়ের মাধ্যমে আদালত একটা বিষয় স্পষ্ট করেছে, দেশের বৃহত্তর স্বার্থ ও নিরাপত্তা নিয়ে যে আলোচনাই থাকুক, ক্রীড়া ইভেন্ট নিয়ে রাজনৈতিক বা আবেগঘন তাড়াহুড়ো করা যায় না। খেলা নির্ধারিত সময়েই হবে।

দেখুন আরও খবর: